CM ने इस्तीफे की मांग ठुकराई, कांग्रेस विधायकों का वॉकआउट; स्पीकर ने सदन स्थगित किया
Haryana Vidhan Sabha (Assembly) Budget Session 2023 Update. हरियाणा विधानसभा का बजट सत्र (2023-24) गवर्नर बंडारू दत्तात्रेय के अभिभाषण से शुरू हो गया। उन्होंने अपने अभिभाषण के दौरान विभागों के विलय के फैसले को अच्छा बताया।
हरियाणा विधानसभा के बजट सत्र के पहले दिन मंत्री संदीप सिंह पर जमकर हंगामा हुआ। गवर्नर का अभिभाषण खत्म होते ही विपक्ष ने संदीप सिंह का इस्तीफा मांगना शुरू कर दिया। मंत्री पर जूनियर महिला कोच से छेड़छाड़ का आरोप लगा है। विपक्षियों का हंगामा देख सीएम मनोहर लाल सीट से खड़े हुए। उन्होंने कहा कि अभी इसकी जांच चल रही है। वह विपक्ष के कहने पर इस्तीफा नहीं लेंगे। इसके बावजूद विपक्षी विधायकों का हंगामा जारी रहा।
स्पीकर बोले- SIT कर रही जांच
इसे देखते हुए स्पीकर सीट से उठे और कहा कि इस मामले में SIT जांच कर रही है। बिना जांच पूरी हुए किसी को दोषी नहीं ठहराया जा सकता। विधानसभा स्पीकर ज्ञानचंद गुप्ता ने कांग्रेसी विधायकों को समझाने का प्रयास किया। उन्होंने कहा कि जब तक आरोप साबित नहीं हो जाते तब तक इस्तीफा नहीं लिया जाएगा। उन्होंने कहा कि सत्ता में हों या विपक्ष में, सभी नेताओं के खिलाफ ऐसी शिकायतें हैं, तो क्या सभी को बर्खास्त कर दिया जाए।
हुड्‌डा-मनोहर हुए आमने-सामने
पूर्व CM भूपेंद्र हुड्‌डा ने कहा कि CM मनोहर लाल को इस्तीफा लेना चाहिए। जब भाजपा उन्हें अपनी मीटिंग में नहीं बुला रही तो फिर सरकार में मंत्री को क्यों बनाकर रखा हुआ है। इस पर CM ने कहा कि उनसे खेल विभाग वापस लिया जा चुका है ताकि निष्पक्ष जांच हो सके। दोनों के बीच इसी बात को लेकर कुछ मिनट तक बहस होती रही।
विधायकों को स्पीकर ने दी चेतावनी
कांग्रेस विधायकों के लगातार विरोध पर स्पीकर ज्ञानंचद गुप्ता नाराज हो गए। उन्होंने कांग्रेसी विधायकों को चेतावनी देते हुए कहा कि वह वेल में आने की कोशिश न करें, अन्यथा वह सुरक्षाकर्मियों को बुला लेंगे। इसके बाद कांग्रेसी विधायकों ने वॉकआउट कर दिया। हालांकि कुछ महिला कांग्रेस विधायक हंगामा करती रहीं, जिसे देख स्पीकर ने सदन को कल तक के लिए स्थगित कर दिया है।
नहीं दिखे अनिल विज
इस बार के बजट सत्र के दौरान राज्य के गृह मंत्री अनिल विज अस्वस्थ होने के कारण उपस्थित नहीं हुए हैं। 20 से 23 तक चलने वाला इस सत्र में हंगामा होने के आसार हैं। कांग्रेस सहित अन्य विपक्षी दलों ने सत्र के दौरान OPS और पूर्व खेल मंत्री संदीप सिंह के मुद्दे पर सरकार को घेरने की रणनीति बनाई है।
सदन में हंगामे से पहले गवर्नर बंडारू दत्तात्रेय का अभिभाषण हुआ। जिसमें उन्होंने विभागों के विलय के फैसले को अच्छा बताया। उन्होंने कहा कि हरियाणा की सरकार दूरदर्शिता से काम कर रही है।
गवर्नर के भाषण अपडेट्स...
सत्र से पहले BJP-JJP विधायकों की बैठक
सुबह 11 बजे से शुरू होने वाले बजट सत्र से पहले सत्तासीन BJP-JJP विधायकों की संयुक्त बैठक हुई। इस बैठक में मुख्यमंत्री मनोहर लाल, डिप्टी सीएम दुष्यंत चौटाला भी उपस्थित हुए। बैठक में कुछ निर्दलीय विधायक भी शामिल हुए। मीटिंग में सत्र के दौरान विपक्ष के हमलों से बचने की रणनीति पर चर्चा की गई।